Nova TV, odnosno Provjereno ima potencijalno jednu od većih priča godine; donose ispovijesti radnika PIK Vrbovca koji tvrde da su morali prepakiravati staro meso pred istekom roka trajanja te mijenjati datume. U kamere su, pod uvjetom anonimnosti, ispričali i kako su u proizvodnji kobasica i salama koristili zaraženo meso.

“Vidimo porijeklo, iz koje države dolazi i datum i istek roka trajanja. Mislim da oni to i kupuju iz razloga jer znaju da je to meso i pred istekom roka i sumnjive kvalitete, jer ga dobiju praktički za bagatelu. Ovi iz vanjskih država, oni si lijepo isprazne svoje kontejnere i to sve za PIK bude dobro“, ispričao je jedan od radnika.

Kako su znali da je meso zaraženo

Objasnili su i kako su znali da je meso zaraženo. “Na svakoj paleti prikazana je crvena oznaka, veterinarska oznaka – termička obrada. Dođe nalog od šefa da dolazi dvije, tri tone toga zaraženog mesa i to meso se mora upotrijebiti”.

To se, kažu, događalo u navratima, a konkretne epizode dogodile su se, kažu, krajem 2016. i početkom 2017. godine. “Ako se ja dobro sjećam, krajem prošle i početkom ove godine. Dođe jedna paleta te sirovine i treba ju potrošiti i onda dođu dvije, tri normalne pa opet dođe ta zaražena”, ispričao je jedan od radnika koji napominje i da su dobili upozorenje da oprezno rukuju s takvim mesom. Prilog će biti prikazan sutra navečer u Provjerenom.